Η **Πύλη Βικτώρια** (αγγλικά: *Victoria Gate*, μαλτέζικα: *Il-Bieb Victoria*, ιταλικά: *Porta Victoria* ή *Porta Vittoria*) είναι μία πύλη στη Βαλέτα της Μάλτας, που χρονολογείται στην περίοδο της Αγγλοκρατίας και ονομάστηκε προς τιμήν της Βασίλισσας Βικτώριας του Ηνωμένου Βασιλείου. Ο θεμέλιος λίθος της πύλης τοποθετήθηκε το 1884 από τον κυβερνήτη της Μάλτας Άρθουρ Μπόρτον, ενώ η ολοκλήρωση των εργασιών και τα επίσημα εγκαίνια για το κοινό έγινε το 1885. Η πύλη είναι η κύρια είσοδος για την πόλη από την περιοχή του Μέγα Λιμένα, που αποτελούσε κάποτε το πιο πολυσύχναστο τμήμα της πόλης. Η πύλη βρίσκεται ανάμεσα στο Παραπέτασμα Μαρίνα και το Φρούριο Αγία Βαρβάρα, στο χώρο της πρώην Πύλης Ντελ Μόντε του 16ου αιώνα.

Η Πύλη Βικτώρια είναι η μόνη εναπομείνουσα πύλη εντός των οχυρώσεων της Βαλέτας, αφού όλες οι άλλες οχυρωματικές πύλες κατεδαφίστηκαν μεταξύ του 19ου και του 20ου αιώνα. Σήμερα, η μόνη πύλη που υπάρχει στην πόλη πέρα από την Βικτώρια είναι η Πύλη της Πόλης της Βαλέτας, η οποία ανακατασκευάστηκε το 2014 σε μοντέρνο ύφος.

Η Πύλη ανακαινίστηκε εκτενώς από το Υπουργείο Πόρων και Αγροτικών Υποθέσεων μεταξύ των ετών 2009 - 2010. Η αποκατάσταση διήρκησε περίπου έξι μήνες και συντονίστηκε από τους αρχιτέκτονες Κλοντ Μποργκ και Αλέξις Ινγκουάνεζ. Κατά τη διάρκεια των εργασιών, η δομή της πύλης καθαρίστηκε, η τάφρος ανασκάφθηκε και αποκαταστάθηκε, τα πεζοδρόμια επανατοποθετήθηκαν, απομακρύνθηκαν παλιά φωτιστηκά και επιδιορθώθηκαν φθορές στους λίθους.

### Αρχιτεκτονικά στοιχεία

Η Πύλη Βικτώρια σχεδιάστηκε από τον Μαλτέζο αρχιτέκτονα Εμανουέλε Λουίτζι Γκαλίζια και είναι κατασκευασμένη από μαλτέζικο ασβεστόλιθο. Αποτελείται από ένα διπλό τοξοειδές άνοιγμα που επιτρέπει την διέλευση της κυκλοφορίας και από τα δύο ρεύματα και δύο μικρότερα ανοίγματα στις δύο πλευρές της που επιτρέπουν τη διέλευση πεζών. Πάνω από τα δύο κύρια ανοίγματα βρίσκονται τα οικόσημα της Μάλτας και της Βαλέτας αντίστοιχα, ενώ στην κορυφή της πύλης βρίσκεται το βρετανικό βασιλικό εθνόσημο.

Η πύλη έφερε αρχικά μια κινητή γέφυρα, κάτω από την οποία υπήρχε μια τάφρος. Η τάφρος με την πάροδο των ετών επιχωματώθηκε, αλλά αποκαλύφθηκε και αποκαταστάθηκε το 2010.

Άποψη της Βαλέτας το 1874, πριν την κατασκευή της Πύλης Βικτώρια.Ίδια άποψη της πόλης το 2004, με ορατή την Πύλη Βικτώρια στη θέση της πρώην Πύλης Ντελ Μόντε.

Παραπομπές
----------

1. ↑  Vassallo, Bernard A. (10 Δεκεμβρίου 2009). «Valletta needs arched entrance gates». *Times of Malta*. Αρχειοθετήθηκε από το πρωτότυπο στις 11 Δεκεμβρίου 2014. .
2. ↑  Mifsud, Christian (2017). «Decoding a modified space: the lost spaces of Del Monte Gate». *Melita Historica* **XVII** (2): 61-82. .
3. ↑  «Marina Curtain – Valletta» (PDF). *National Inventory of the Cultural Property of the Maltese Islands*. 28 Ιουνίου 2013. Αρχειοθετήθηκε από το πρωτότυπο (PDF) στις 13 Ιουλίου 2015.
4. 1 2 3  Musumeci, Marielouise (14 Ιουνίου 2010). «A unique work of engineering». *Times of Malta*. Αρχειοθετήθηκε από το πρωτότυπο στις 5 Δεκεμβρίου 2014. .
5. ↑  «Victoria Gate being given a facelift». *Times of Malta*. 2 Σεπτεμβρίου 2009. Αρχειοθετήθηκε από το πρωτότυπο στις 6 Ιανουαρίου 2016. .
6. ↑  «Victoria Gate revealed after restoration». *Times of Malta*. 17 Μαΐου 2010. Αρχειοθετήθηκε από το πρωτότυπο στις 25 Νοεμβρίου 2013. .
7. ↑  «Victoria Gate». *The Victorian Web*. 18 Μαρτίου 2010. Αρχειοθετήθηκε από το πρωτότυπο στις 22 Οκτωβρίου 2015.